b'\n_START_ARTICLE_\nAchizi\xc8\x9bie public\xc4\x83\n_START_SECTION_\nAchizi\xc8\x9biile publice \xe2\x80\x93 perspectiva european\xc4\x83\n_START_PARAGRAPH_\nDimensiunea acestui sector economic este estimat\xc4\x83 de c\xc4\x83tre Comisia European\xc4\x83 la 16,5% din PIB-ul UE. Armonizarea procedurilor de achizi\xc8\x9bii publice la nivelul Uniunii Europene este un deziderat important al pie\xc8\x9bei comune europene._NEWLINE_Legisla\xc8\x9bia european\xc4\x83 a \xc3\xaencurajat \xc8\x99i \xc3\xaencurajeaz\xc4\x83 concuren\xc8\x9ba \xc3\xaentre firme prin utilizarea de proceduri de selec\xc8\x9bie transparente. De asemenea, legisla\xc8\x9bia european\xc4\x83 con\xc8\x9bine prevederi de ac\xc8\x9biune coercitiv\xc4\x83 \xc3\xaempotriva autorit\xc4\x83\xc8\x9bilor contractante care nu-\xc8\x99i \xc3\xaendeplinesc obliga\xc8\x9biile._NEWLINE_Directivele europene (17/2004/CE \xc8\x99i 18/2004/CE \xc3\xaempreun\xc4\x83 cu directivele 1989/65/CEE \xc8\x99i 92/13/CEE) sunt periodic revizuite \xc3\xaen scopul simplific\xc4\x83rii cadrului legislativ existente \xc8\x99i pentru stimularea utiliz\xc4\x83rii procedurilor electronice._NEWLINE_La nivel interna\xc8\x9bional, Achizi\xc8\x9biile Publice sunt exceptate de la regulile de baz\xc4\x83 ale Organiza\xc8\x9biei Comer\xc8\x9bului Interna\xc8\x9bional (WTO). \xc3\x8en completarea documentelor EU, 12 \xc8\x9b\xc4\x83ri au semnat \xc8\x99i acordul WTO asupra procedurilor de achizi\xc8\x9bii guvernamentale.\n_START_SECTION_\nNediscriminarea\n_START_PARAGRAPH_\nAsigurarea condi\xc8\x9biilor pentru concuren\xc8\x9ba real\xc4\x83, indiferent de na\xc8\x9bionalitate. Respectarea principiului nediscrimin\xc4\x83rii \xc3\xaenseamn\xc4\x83 c\xc4\x83 toate firmele trebuie s\xc4\x83 aib\xc4\x83 \xc8\x99ansa de a depune oferte \xc8\x99i de a ob\xc8\x9bine contractul de achizi\xc8\x9bie public\xc4\x83. Regulile dup\xc4\x83 care se desf\xc4\x83\xc8\x99oar\xc4\x83 procedura sunt stabilite de la bun \xc3\xaenceput \xc8\x99i nu mai pot fi schimbate.\n_START_SECTION_\nTratamentul egal\n_START_PARAGRAPH_\nRespectarea acestui principiu \xc3\xaenseamn\xc4\x83 stabilirea de reguli, cerin\xc8\x9be \xc8\x99i criterii identice pentru to\xc8\x9bi operatorii economici. Acest lucru \xc3\xaenseamn\xc4\x83 evitarea de contacte preferen\xc8\x9biale, criterii de selec\xc8\x9bie care s\xc4\x83 avantajeze unele firme \xc8\x99i s\xc4\x83 dezavantajeze pe altele.\n_START_SECTION_\nRecunoa\xc8\x99tere reciproc\xc4\x83\n_START_PARAGRAPH_\nRespectarea acestui principiu \xc3\xaenseamn\xc4\x83 acceptarea tuturor produselor, serviciilor \xc8\x99i lucr\xc4\x83rilor oferite \xc3\xaen mod legal pe pia\xc8\x9ba Uniunii. \xc3\x8enseamn\xc4\x83, de asemenea, acceptarea oric\xc4\x83ror certificate \xc8\x99i calific\xc4\x83ri profesionale emise \xc3\xaen orice stat membru al Uniunii.\n_START_SECTION_\nTransparen\xc8\x9ba\n_START_PARAGRAPH_\nAcest principiu \xc3\xaenseamn\xc4\x83 punerea, de c\xc4\x83tre autoritatea contractant\xc4\x83, la dispozi\xc8\x9bia tuturor a tuturor informa\xc8\x9biilor referitoare la aplicarea procedurii pentru atribuirea contractului de achizi\xc8\x9bie public\xc4\x83. \xc3\x8en slujba acestui principiu s-a pus Sistemul Electronic de Achizi\xc8\x9bii Publice, SEAP.\n_START_SECTION_\nPropor\xc8\x9bionalitatea\n_START_PARAGRAPH_\nRespectarea principiului propor\xc8\x9bionalit\xc4\x83\xc8\x9bii \xc3\xaenseamn\xc4\x83 asigurarea corela\xc8\x9biei \xc3\xaentre necesitate, obiectul contractului \xc8\x99i cerin\xc8\x9bele solicitate. Cu alte cuvinte, fiec\xc4\x83rei achizi\xc8\x9bii trebuie s\xc4\x83 i se dea importan\xc8\x9ba cuvenit\xc4\x83 atunci c\xc3\xa2nd se stabilesc cerin\xc8\x9bele. Autoritatea contractant\xc4\x83 se va asigura c\xc4\x83 ofertantul are capacitatea de a duce eventualul contract la bun sf\xc3\xa2r\xc8\x99it, dar nu va pune condi\xc8\x9bii \xc3\xaempov\xc4\x83r\xc4\x83toare, excesive, care ar duce la eliminarea eventualilor ofertan\xc8\x9bi.\n_START_SECTION_\nEficien\xc8\x9ba folosirii fondurilor publice\n_START_PARAGRAPH_\nAcest principiu \xc3\xaenseamn\xc4\x83 folosirea sistemului de concuren\xc8\x9b\xc4\x83 liber\xc4\x83 \xc8\x99i al criteriilor economice pentru atribuirea contractelor de achizi\xc8\x9bii. \xc3\x8enseamn\xc4\x83 ob\xc8\x9binerea unui raport optim \xc3\xaentre calitate \xc8\x99i pre\xc8\x9b, ob\xc8\x9binerea de valoare pentru banii investi\xc8\x9bi.\n_START_SECTION_\nAsumarea r\xc4\x83spunderii\n_START_PARAGRAPH_\nConform acestui principiu trebuie s\xc4\x83 existe o determinare clar\xc4\x83 a sarcinilor \xc8\x99i responsabilit\xc4\x83\xc8\x9bilor persoanelor implicate \xc3\xaen procesul de achizi\xc8\x9bie public\xc4\x83.\n_START_SECTION_\nEtica \xc3\xaen cadrul procesului de achizi\xc8\x9bii publice\n_START_PARAGRAPH_\nElementele de etica \xc3\xaencep \xc3\xaenc\xc4\x83 din momentul derul\xc4\x83rii procesului de achizi\xc8\x9bii publice._NEWLINE_Legea are o serie de prevederi care duc la realizarea unui comportament etic \xc3\xaen cadrul procesului de achizi\xc8\x9bii publice, pornind de la interziceri considerate normale (nu au voie s\xc4\x83 fie ofertan\xc8\x9bi firmele care au fost implicate \xc3\xaen realizarea caietului de sarcini) p\xc3\xa2n\xc4\x83 la a reglementa rela\xc8\x9biile de munc\xc4\x83 dintre firme \xc8\x99i angaja\xc8\x9bi (nu pot fi angaja\xc8\x9bi de ofertant evaluatorii, cel pu\xc8\x9bin 12 luni de la \xc3\xaencheierea contractului respectiv)._NEWLINE_Legea reglementeaz\xc4\x83 conceptele de \xe2\x80\x9eimpar\xc8\x9bialitate\xe2\x80\x9d \xc8\x99i \xe2\x80\x9econfiden\xc8\x9bialitate\xe2\x80\x9d ale comisiei de evaluare a ofertelor din cadrul autorit\xc4\x83\xc8\x9bilor contractante, stabile\xc8\x99te rela\xc8\x9biile de afaceri ce trebuie s\xc4\x83 fie evitate \xc3\xaentre membrii comisiei \xc8\x99i ofertan\xc8\x9bi (membrii comisiei nu trebuie s\xc4\x83 fi avut \xc3\xaen ultimii trei ani contracte de munc\xc4\x83 sau de colaborare cu ofertan\xc8\x9bii, s\xc4\x83 nu de\xc8\x9bin\xc4\x83 ac\xc8\x9biuni sau p\xc4\x83r\xc8\x9bi sociale la firmele ofertante, etc.)\n_START_SECTION_\nAchizi\xc8\x9bii publice \xe2\x80\x93 perspectiva ofertan\xc8\x9bilor\n_START_PARAGRAPH_\nOfertan\xc8\x9bii doresc o simplificare a procedurilor de achizi\xc8\x9bii publice. Pentru diversele v\xc3\xa2nz\xc4\x83ri pe care trebuie s\xc4\x83 le fac\xc4\x83 autorit\xc4\x83\xc8\x9bilor contractante, ofertan\xc8\x9bii trebuie s\xc4\x83 completeze o serie de documente, nu \xc3\xaentotdeauna familiare. De asemenea, aceast\xc4\x83 munc\xc4\x83 de completare a ofertei (\xc3\xaen general munc\xc4\x83 mig\xc4\x83loas\xc4\x83 \xc8\x99i care cere aten\xc8\x9bie \xc8\x99i timp) se poate termina cu un e\xc8\x99ec, din punctul de vedere al acceptan\xc8\x9bei autorit\xc4\x83\xc8\x9bii contractante._NEWLINE_\xc3\x8en afar\xc4\x83 de acest element, legea permite ca diverse proceduri de achizi\xc8\x9bii publice s\xc4\x83 se desf\xc4\x83\xc8\x99oare folosind Sistemul Electronic de Achizi\xc8\x9bii Publice, SEAP. Acest lucru \xc3\xaenseamn\xc4\x83 c\xc4\x83 SEAP trebuie s\xc4\x83 fie folosit de ambele p\xc4\x83r\xc8\x9bi implicate \xc3\xaen procedura de achizi\xc8\x9bii publice, autorit\xc4\x83\xc8\x9bile contractante \xc8\x99i ofertan\xc8\x9bii, ceea ce \xc3\xaenseamn\xc4\x83 c\xc4\x83 ofertan\xc8\x9bii trebuie s\xc4\x83 \xc3\xaenve\xc8\x9be (\xc3\xaen acela\xc8\x99i timp cu autorit\xc4\x83\xc8\x9bile contractante), trebuie s\xc4\x83-\xc8\x99i creeze competen\xc8\x9be \xc3\xaen a folosi SEAP.\n_START_SECTION_\nSistemul Electronic de Achizi\xc8\x9bii Publice, SEAP\n_START_PARAGRAPH_\nSEAP este o platform\xc4\x83 electronic\xc4\x83 care asigur\xc4\x83 transparen\xc8\x9ba procesului \xc8\x99i procedurilor de achizi\xc8\x9bii publice. Conform legii, toate autorit\xc4\x83\xc8\x9bile contractate sunt obligate s\xc4\x83 se \xc3\xaenscrie \xc3\xaen SEAP \xc8\x99i s\xc4\x83 publice anun\xc8\x9burile de inten\xc8\x9bie, participare \xc8\x99i atribuire pentru procedurile proprii. Acest lucru \xc3\xaenseamn\xc4\x83 c\xc4\x83 o autoritate contractant\xc4\x83 care nu are un calculator cu internet este deja \xc3\xaen afara legii._NEWLINE_Legea va veni \xc3\xaen continuare cu diverse obliga\xc8\x9bii pentru autorit\xc4\x83\xc8\x9bile contractante, obliga\xc8\x9bii care vor \xc3\xaempinge c\xc3\xa2t mai mult procedurile de achizi\xc8\x9bii publice c\xc4\x83tre modalit\xc4\x83\xc8\x9bile electronice. Acest lucru \xc3\xaenseamn\xc4\x83 c\xc4\x83 autorit\xc4\x83\xc8\x9bile contractante vor avea nevoie de o instruire permanent\xc4\x83 pentru a \xc8\x99ti s\xc4\x83 foloseasc\xc4\x83 SEAP, at\xc3\xa2t \xc3\xaen ceea ce prive\xc8\x99te elementele de baz\xc4\x83 ale sistemului (\xc3\xaenscriere, publicare anun\xc8\x9buri), dar \xc8\x99i elementele de fine\xc8\x9be, cum ar fi publicarea documenta\xc8\x9biei \xc3\xaen SEAP, realizarea de licita\xc8\x9bii cu component\xc4\x83 electronic\xc4\x83, realizarea de cump\xc4\x83r\xc4\x83ri directe sau proceduri de cereri de ofert\xc4\x83 exclusiv online (elemente care duc la scurtarea semnificativ\xc4\x83 a perioadelor alocate procedurii, ceea ce duce la economie de timp, \xc8\x99i, \xc3\xaen acela\xc8\x99i timp, la ob\xc8\x9binerea unor oferte \xc8\x99i pre\xc8\x9buri corecte din punctul de vedere al ambelor p\xc4\x83r\xc8\x9bi)._NEWLINE_Acest lucru implic\xc4\x83 o urm\xc4\x83rire atent\xc4\x83 a SEAP din partea ofertan\xc8\x9bilor, \xc8\x99i de privire a SEAP ca un fel de tarab\xc4\x83 electronic\xc4\x83 pe care ei \xc3\xae\xc8\x99i pot pune produsele \xc3\xaen aten\xc8\x9bia autorit\xc4\x83\xc8\x9bilor contractante. Evident, pentru a putea face acest lucru, ofertan\xc8\x9bii au \xc8\x99i ei nevoie de o instruire permanent\xc4\x83 pentru a \xc8\x99ti cum s\xc4\x83 foloseasc\xc4\x83 SEAP pentru a vinde economic \xc8\x99i eficient autorit\xc4\x83\xc8\x9bilor contractante.\n_START_SECTION_\nArbitrii pie\xc8\x9bei de achizi\xc8\x9bii publice\n_START_PARAGRAPH_\nPia\xc8\x9ba de achizi\xc8\x9bii publice, a\xc8\x99a cum am ar\xc4\x83tat mai sus, are o serie de reglement\xc4\x83ri specifice, pentru c\xc4\x83 este vorba despre banii publici. Ini\xc8\x9biatorul principal al acestor reglement\xc4\x83ri este Autoritatea Na\xc8\x9bional\xc4\x83 pentru Reglementarea \xc8\x99i Monitorizarea Achizi\xc8\x9biilor Publice, ANRMAP, institu\xc8\x9bie desprins\xc4\x83 din cadrul Ministerului Finan\xc8\x9belor Publice \xc8\x99i care supravegheaz\xc4\x83, la nivel na\xc8\x9bional pia\xc8\x9ba de achizi\xc8\x9bii publice. ANRMAP elaboreaz\xc4\x83, promoveaz\xc4\x83 \xc8\x99i implementeaz\xc4\x83 politica \xc3\xaen domeniul achizi\xc8\x9biilor publice._NEWLINE_Verificarea aspectelor procedurale de pe pia\xc8\x9ba achizi\xc8\x9biilor publice revine Ministerului Economiei \xc8\x99i Finan\xc8\x9belor, prin departamentele sale specializate._NEWLINE_Controlul mai este asigurat de c\xc4\x83tre Curtea de Conturi, care este institu\xc8\x9bia suprem\xc4\x83 de audit pentru achizi\xc8\x9biile publice._NEWLINE_Ne\xc3\xaen\xc8\x9belegerile \xc8\x99i litigiile ap\xc4\x83rute \xc3\xaen cadrul procedurilor de achizi\xc8\x9bii publice, dintre autorit\xc4\x83\xc8\x9bile contractante \xc8\x99i ofertan\xc8\x9bi sunt solu\xc8\x9bionate de Consiliul Na\xc8\x9bional de Solu\xc8\x9bionare a Contesta\xc8\x9biilor. Rolul Consiliului este s\xc4\x83 solu\xc8\x9bioneze contesta\xc8\x9biile formulate \xc3\xaen cadrul procedurii de atribuire, \xc3\xaenainte de \xc3\xaencheierea contractului; el trebuie s\xc4\x83 se pronun\xc8\x9be asupra legalit\xc4\x83\xc8\x9bii procedurilor \xc8\x99i opera\xc8\x9biunilor autorit\xc4\x83\xc8\x9bii contractante.\n_START_SECTION_\nAchizi\xc8\x9bii publice \xe2\x80\x93 elemente comune\n_START_PARAGRAPH_\nPe pia\xc8\x9ba de achizi\xc8\x9bii publice, \xc3\xaen limitele legii, autorit\xc4\x83\xc8\x9bile contractante sunt cele care fac regulile jocului. Odat\xc4\x83 f\xc4\x83cute ele trebuie s\xc4\x83 r\xc4\x83m\xc3\xa2n\xc4\x83 neschimbate pe toat\xc4\x83 perioada de desf\xc4\x83\xc8\x99urare a procedurii. Este op\xc8\x9biunea ofertan\xc8\x9bilor dac\xc4\x83 doresc s\xc4\x83 se implice \xc3\xaen joc accept\xc3\xa2nd aceste reguli. Nimeni nu va avea reguli op\xc8\x9bionale sau discre\xc8\x9bionare. Nimeni, \xc3\xaen cadrul acestui joc, nu va beneficia de vreun avantaj. Este, de asemenea, op\xc8\x9biunea ofertan\xc8\x9bilor de a renun\xc8\x9ba la joc \xc3\xaen orice moment (de a nu mai depune ofert\xc4\x83, sau de a nu semna contract, considerat de ofertant dezavantajos)._NEWLINE_Autorit\xc4\x83\xc8\x9bile contractante trebuie s\xc4\x83 stabileasc\xc4\x83 regulile de o asemenea manier\xc4\x83 \xc3\xaenc\xc3\xa2t s\xc4\x83 se asigure c\xc4\x83 sunt suficien\xc8\x9bi ofertan\xc8\x9bi implica\xc8\x9bi \xc8\x99i c\xc4\x83 respect\xc4\x83 toate prevederile legale \xc8\x99i principiile de achizi\xc8\x9bii publice.'